प्रणब ने की अन्ना से अनशन तोड़ने की अपील  
प्रणब ने हजारे से भूख हड़ताल खत्म करने की अपील की और आग्रह किया कि लोकपाल विधेयक बनाए जाने वाली अनौपचारिक समिति में वह शामिल हों।
वित्तमंत्री प्रणब मुखर्जी ने भ्रष्टाचार को समाप्त करने के मुद्दे पर आमरण अनशन पर बैठे गांधीवादी अन्ना हजारे से भूख हड़ताल समाप्त करने की अपील की और आग्रह किया कि प्रभावकारी लोकपाल विधेयक बनाए जाने वाली अनौपचारिक समिति में वह शामिल हों।  हजारे के अनशन के चौथे दिन में प्रवेश करने पर मुखर्जी ने कहा, मैं अन्ना हजारे से अपील करता हूं कि वह अनशन समाप्त करें और अनौपचारिक समिति में शामिल हों। सीआईआई के कार्यक्रम के बीच संवाददाताओं के सवालों के जवाब में उन्होंने कहा कि हजारे से लोकपाल विधेयक के बारे में बातचीत जारी है।  गुरुवार रात कांग्रेस अध्यक्ष सोनिया गांधी ने भी हजारे से आमरण अनशन खत्म करने की अपील की थी। लोकपाल विधेयक की संयुक्त प्रारूप समिति के अध्यक्ष का पद नागरिक समाज के सदस्य को देने एवं उसके लिए औपचारिक अधिसूचना जारी करने से सरकार के इनकार करने पर हजारे ने 13 अप्रैल से देशभर में जेल भरो आंदोलन शुरू करने का आह्वान किया है।  शुक्रवार सुबह मानव संसाधन विकास मंत्री कपिल सिब्बल की सामाजिक कार्यकर्ता स्वामी अग्निवेश और अरविंद केजरीवाल के साथ बैठक होनी थी, लेकिन यह बैठक नहीं हुई। उसके बाद हजारे ने यह घोषणा की।  सिब्बल ने सरकार का रुख रखते हुए कहा कि केवल सरकारी अधिकारी ही लोकपाल विधेयक की प्रारूप समिति के सदस्य होंगे और दूसरा, यदि नागरिक समाज ने अध्यक्ष पद के लिए दबाव डाला, तो कोई भी मंत्री उसका हिस्सा नहीं होगा।